RESOLUCIÓN do 25 de febreiro de 2008 pola que se dispón a publicación do convenio específico de colaboración entre o Ministerio de Educación y Ciencia e a Consellería de Innovación e Industria da Xunta de Galicia para financiar a construción das instalacións do Centro de Excelencia en Electrónica para Vehículos Intelixentes.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 17/03/2008

Con data do 21 de decembro de 2007, o Ministerio de Educación y Ciencia e a Consellería de Innovación e Industria asinaron, logo da tramitación regulamentaria, un convenio específico de colaboración para financiar a construción das instalacións do Centro de Excelencia en Electrónica para Vehículos Intelixentes. De acordo co establecido nas cláusulas do convenio, que figura como anexo a esta resolución, procede a súa publicación no Diario Oficial de Galicia.
Santiago de Compostela, 25 de febreiro de 2008.
P.D. (Orde 31-1-2006, DOG nº 24)
Emilio Nogueira Moure
Secretario xeral da Consellería de Innovación
e Industria
ANEXO
Convenio específico de colaboración entre o Ministerio de Educación y Ciencia e a Consellería de Innovación e Industria da Xunta de Galicia para financiar a construción das instalacións do Centro de Excelencia en Electrónica para Vehículos Intelixentes.
En Santiago de Compostela, 21 de decembro de 2007.
Reunidos:
Dunha parte, a ministra de Educación y Ciencia, Mercedes Cabrera Calvo-Sotelo, cargo que ocupa en virtude do nomeamento efectuado polo Real decreto 464/2006, do 10 de abril (BOE nº 86, do 11 de abril); actuando no exercicio da competencia atribuída polo artigo 12.1º g) da Lei 6/1997, do 14 de abril, de organización e funcionamento da Administración xeral do Estado.
Doutra, o conselleiro de Innovación e Industria, Fernando Xabier Blanco Álvarez, cargo que ostenta en virtude do nomeamento efectuado polo Decreto 213/2005, do 3 de agosto, actuando no exercicio da competencia atribuída polo artigo 34 da Lei 1/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro.
Ambas as dúas partes, na representación que exercen, recoñécense mutua capacidade para obrigarse e convir e
EXPOÑEN:
Primeiro.-Que o Ministerio de Educación y Ciencia e a Consellería de Innovación e Industria da Xunta de Galicia desexan coordinar as súas actuacións en materia de investigación científica, desenvolvemento e innovación tecnolóxica co obxectivo común de promover o desenvolvemento dunha investigación de excelencia que contribúa ao avance do coñecemento e a elevar o nivel tecnolóxico das empresas co fin de mellorar a calidade de vida dos cidadáns e incrementar a competitividade empresarial.
Segundo.-Que para a consecución destes obxectivos, ambas as dúas partes poñen en marcha actuacións de fomento da actividade investigadora e innovadora: o Plan Nacional de I+D+I e o Plan Inxenio 2010 desde a Administración central e o Incite, Plan Galego de Investigación, Desenvolvemento e Innovación Tecnolóxica 2006-2010, respectivamente; ademais, ambas as dúas partes coinciden na necesidade de potenciar a creación das masas críticas necesarias para afrontar os desafíos que a investigación española en xeral e a galega en particular ten formulados; propiciar a internacionalización dos seus correspondentes grupos e proxectos de investigación, en especial no contexto do Espazo Europeo de Investigación e Innovación; mellorar a transferencia tecnolóxica ao sector empresarial e fomentar a difusión científica e tecnolóxica.
Terceiro.-Que o artigo 149.1º.15 da Constitución atribúe ao Estado a competencia sobre o fomento e a coordinación xeral da investigación científica e técnica.
Cuarto.-Que corresponde á Comunidade Autónoma de Galicia promover a investigación en virtude das competencias que na devandita materia lle confire o artigo 27.19º do seu Estatuto de autonomía. Que o Decreto 231/2006, do 23 de novembro, polo que se establece a estrutura orgánica da Consellería de Innovación e Industria e onde se distribúe a competencia para o exercicio da potestade sancionadora entre os seus órganos, atribúe á Dirección Xeral de Investigación, Desenvolvemento e Innovación a planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia.
Quinto.-Que a Lei 13/1986, do 14 de abril, de fomento e coordinación xeral da investigación científica e técnica, creou un marco normativo para promover a coordinación e colaboración entre as distintas administracións públicas, universidades, institucións públicas e empresas privadas no campo da investigación e o desenvolvemento tecnolóxico. Este convenio ten o seu fundamento, no artigo 15.1º da citada Lei 13/1986 do 14 de abril, de fomento e coordinación xeral da investigación científica e técnica.
Sexto.-Que as partes viñeron cooperando en diferentes aspectos relacionados coa ciencia e a tecnoloxía. Ambas as dúas partes consideran de interese intensificar a coordinación e impulsar actuacións conxuntas de cooperación que conxuguen os esforzos do Plan Nacional de I+D+I, de Inxenio 2010 e do Plan Galego de Investigación, Desenvolvemento e Innovación Tecnolóxica 2006-2010, en áreas de interese común, por entender que iso contribúe ao mellor cumprimento dos seus respectivos obxectivos.
Sétimo.-Que na reunión celebrada no Ministerio de Educación y Ciencia o 10 de xullo de 2007, a que asistiron representantes de todas as comunidades autónomas, se aprobou o plan e programa conxunto, en que se recolle a posibilidade que o MEC subscriba convenios de colaboración entre unha ou varias comunidades autónomas co obxectivo de fomentar iniciativas dentro do ámbito da ciencia e a tecnoloxía.
E por conseguinte, ambas as dúas partes, subscriben o presente convenio de colaboración de conformidade coas seguintes cláusulas:
Primeira.-Obxecto do convenio.
1. O obxecto do presente convenio é o financiamento da construción das instalacións, o equipamento e a posta en marcha do futuro Centro de Excelencia en Electrónica para Vehículos Intelixentes, tal como se describe na memoria que constitúe o anexo nº 1 a este convenio (en diante, a memoria).
O Centro de Excelencia en Electrónica para Vehículos Intelixentes terá como obxectivo fundamental conformar un sistema integral de investigación, desenvolvemento e validación de sistemas e vehículos intelixentes que englobe todas as infraestruturas necesarias para poder dar resposta ás futuras necesidades do sector. Con iso preténdese, ademais, fomentar a I+D de calidade, cun maior factor de escala no sector da automoción; xerar a aparición dun número suficiente de grandes especialistas nas áreas do Centro; xerar patentes e procedementos tecnolóxicos; potenciar a transferencia tecnolóxica ao sector industrial e propiciar a creación de empresas de base tecnolóxica spin off.
2. Para conseguir o devandito obxectivo, regúlanse as relacións entre as partes nos aspectos relativos a:
-A achega polo Ministerio de Educación y Ciencia dun empréstito por importe de dez Millóns de euros (10.000.000 de euros) para o financiamento anticipado das actividades descritas na memoria.
-A execución pola Consellería de Innovación e Industria da Xunta de Galicia das actividades descritas na memoria e de acordo coa cláusula segunda seguinte.
Segunda.-Compromisos das partes.
O Ministerio de Educación y Ciencia comprométese a:
1. Realizar a súa achega á Consellería de Innovación e Industria da Xunta de Galicia, pola indicada cantidade de dez millóns de euros (10.000.000 de euros) en forma de empréstito, de xeito anticipado á execución das actividades que se van realizar.
2. Controlar e supervisar a través da comisión de seguimento deste convenio, nos termos sinalados na súa cláusula quinta, que as actividades descritas na memoria progresan axeitadamente, se manteñen nos límites establecidos e se alcanzan os obxectivos programados.
3. Participar co seu persoal especializado e na medida das súas posibilidades, pero polo menos unha vez ao ano, nas xornadas que se realicen co obxectivo de potenciar a transferencia de tecnoloxía.
A Consellería de Innovación e Industria da Xunta de Galicia, pola súa banda, comprométese a:
1. Desenvolver todo o exposto na memoria.
2. Aplicar os fondos recibidos ás actuacións e actividades descritas na memoria e realizar a xustificación das devanditas actuacións financiadas, nos termos establecidos na cláusula sexta deste convenio.
3. Incluír a lenda Con Financiamento do Ministerio de Educación e Ciencia na publicidade e carteis explicativos das obras de construción do Centro de Excelencia en Electrónica para Vehículos Intelixentes e mentres duren estas. Unha vez rematadas as obras, deberá recordarse a colaboración do Ministerio de Educación y Ciencia coa Consellería de Innovación e Industria da Xunta de Galicia mediante unha placa ou soporte similar, a criterio desta e en lugar visible do centro.
4. Organizar, polo menos unha vez ao ano, unha xornada de promoción da transferencia de tecnoloxía e de difusión dos diferentes programas existentes para o efecto no Ministerio de Educación y Ciencia e noutras instancias especializadas e que será dirixida ao ámbito empresarial e universitario. Para iso poderá contar sempre co compromiso de asistencia dentro das súas posibilidades do Ministerio de Educación y Ciencia e dos seus especialistas, tal como quedou sinalado máis arriba.
5. Promocionar e dar a coñecer as posibilidades de actuacións coordinadas, como as correspondentes a este convenio, nos foros máis adecuados segundo criterio da Consellería de Innovación e Industria da Xunta de Galicia co obxecto de promovelas.
6. Fomentar a cooperación con OPI e universidades a través da sinatura de acordos bilaterais entre estes e a Consellería de Innovación e Industria, para permitir a utilización das instalacións financiadas polo MEC co obxectivo de facilitar o desenvolvemento de teses de doutoramento ou proxectos de fin de carreira ou memorias de licenciatura por parte dos mencionados organismos. Os devanditos acordos non deben ser en ningún caso gravosos para a Consellería de Innovación e Industria nin para o Centro de Excelencia en Electrónica para Vehículos Intelixentes nin menoscabar a súa capacidade nin a súa actividade e a iso se comprometerán os organismos que utilicen esta facilidade así como á mención nas obras producidas da utilización de equipos e instalacións financiados polo MEC.
7. Procurar o cumprimento por parte do Centro de Excelencia en Electrónica para Vehículos Intelixentes dos requisitos exixidos pola lexislación vixente para a súa posible inscrición no Rexistro de Centros de Innovación e Tecnoloxía e Centros Tecnolóxicos.
Terceira.-Financiamento do convenio.
1. O Ministerio de Educación y Ciencia financiará anticipadamente, con dez millónsde euros (10.000.000 de euros), a execución das actividades establecidas na memoria, á sinatura do convenio e segundo o sinalado na cláusula segunda, punto 1, sempre de acordo coa normativa correspondente que lle sexa de aplicación. A Consellería de Innovación e Industria da Xunta de Galicia responsabilizarase da aplicación da totalidade destes fondos ao establecido neste convenio.
2. O financiamento do Ministerio de Educación y Ciencia farase efectivo a través dun empréstito á Consellería de Innovación e Industria da Xunta de Galicia, con cargo á aplicación orzamentaria 18.06.467C.821.05, e a pagar en 2007.
3. Os ingresos efectuaranse na conta xeral da Xunta de Galicia nº 2091 0300 47 3110063172.
4. As actuacións consideradas no presente convenio poderán percibir outras axudas de I+D procedentes doutras administracións ou entes públicos ou privados nacionais ou internacionais, sen que en ningún caso poidan superarse os límites de intensidade de axuda permitidos polo Marco comunitario sobre axudas estatais de investigación, desenvolvemento e innovación.
Cuarta.-Reembolso do empréstito.
1. A Consellería de Innovación e Industria da Xunta de Galicia comprométese a realizar o reembolso do empréstito ao Tesouro Público. Este efectuarase conforme o disposto na Orde PRE/3662/2003, do 29 de decembro 2003 (BOE do 31 de decembro) que foi modificada pola Orde EA/1999/2005 do 21 de xuño que regulan un novo procedemento de recadación dos ingresos non tributarios recadados polas delegacións de Economía e Facenda e dos ingresos en efectivo nas sucursais da Caixa Xeral de Depósitos encadradas nestas, no concepto Ingresos non tributarios. Exercicios pechados operacións financeiras, cunha referencia ao ministerio, ao convenio e á anualidade a que corresponde.
2. Este empréstito, terá un tipo de xuro do 0%, un período de carencia de cinco anos desde o ano seguinte ao de concesión do empréstito e un período de devolución de 10 anos, que deberá realizarse do seguinte modo: o principal entre o ano 2013 e o ano 2022 cunha cota de amortización anual de 1.000.000 euros, con cargo ao capítulo IX dos orzamentos xerais da Comunidade Autónoma de Galicia.
3. O incumprimento da obriga de reembolso dará lugar ao reintegro do importe percibido, máis os correspondentes xuros de demora.
4. Non obstante, producirase a devolución anticipada, xunto cos xuros de demora a que se fixo referencia con anterioridade, nos seguintes casos:
-Se se cancelase total ou parcialmente o proxecto por causas imputables á Consellería de Innovación e Industria da Xunta de Galicia ou aos seus subcontratistas.
-Se, a xuízo da comisión de seguimento, descrita na cláusula quinta, é necesaria unha menor cantidade de financiamento que a prestada, polo importe non necesario.
Quinta.-Comisión de seguimento.
1. O seguimento do presente convenio efectuarao unha comisión integrada por cinco membros: dous representantes da Consellería de Innovación e Industria da Xunta de Galicia, un deles actuará como secretario, nomeados polo conselleiro desa consellería e tres representantes da outra parte: dous do Ministerio de Educación y Ciencia, un deles actuará como presidente, nomeados pola directora xeral de Política Tecnolóxica e un representante da Delegación do Goberno en Galicia. O que non é considerado por esta cláusula aplicarase o disposto pola Lei 30/1992, do 26 de novembro, de réxime xurídico das administracións públicas e do procedemento administrativo común sobre órganos colexiados.
2. Unha vez asinado o convenio e no prazo máximo dun mes desde a data da devandita sinatura, cada parte nomeará os seus comisionados e comunicarallo á outra parte. Corresponde ao presidente a xestión coa Delegación de Goberno para o nomeamento do seu representante. Para a substitución dos membros da comisión abondará coa comunicación á outra parte, previa á celebración da reunión.
3. A convocatoria ordinaria será realizarada polo secretario por indicación do presidente, comunicándose a orde do día cun mínimo dun mes de antelación á data da reunión.
4. Para o cumprimento dos seus obxectivos, a comisión reunirase, polo menos, unha vez ao ano en sesión ordinaria e cantas veces o soliciten algunha das partes en sesión extraordinaria.
5. Considerarase constituída a comisión cando estean presentes as dúas partes e en número igual de asistentes, sendo unha delas o presidente ou persoa en quen se delegue.
6. Os acordos tomaranse por maioría simple.
7. A comisión poderá solicitar excepcionalmente unha opinión especializada naqueles casos en que sexa necesario pola natureza do tema. Esta opinión non será vinculante.
8. Esta comisión terá como funcións:
a) Efectuar o seguimento das actuacións e actividades, realizadas e en curso, para comprobar que progresan axeitadamente e nos termos do Convenio. A estes efectos a Comisión poderá solicitar a información que sexa razoable para constatalo e tanto nos aspectos científicos e técnicos como nos económicos e organizativos. Corresponde á Consellería de Innovación e Industria da Xunta de Galicia garantir a dispoñibilidade da información.
b) Resolver as dúbidas e controversias que puidesen xurdir na aplicación e interpretación das súas cláusulas, sempre dentro da legalidade vixente.
c) Recibir o informe de seguimento xustificativo dos gastos efectuados e dos obxectivos alcanzados, segundo se detalla na cláusula sexta seguinte, e entregalo, co informe emitido pola comisión en canto ao cumprimento dos aspectos técnicos do convenio, á unidade concedente para a súa revisión e eventual aprobación.
d) Calquera outra que derive da execución do convenio e no espírito deste.
Sexta.-Xustificación do empréstito e memoria de xustificación.
1. A Consellería de Innovación e Industria da Xunta de Galicia comprométese a cumprir os requisitos que, en canto á xustificación do empréstito, se exixen aos beneficiarios na normativa que lle sexa de aplicación.
2. A Consellería de Innovación e Industria da Xunta de Galicia comprométese á presentación da xustificación das actuacións realizadas, con cargo ao financiamento recibido no prazo de tres meses contados a partir da data en que remate o período estipulado, para executar o financiado segundo a cláusula sétima.
3. Esta presentación farase ante a comisión de seguimento regulada na cláusula quinta deste convenio e a solicitude de xustificación estará acompañada pola seguinte documentación:
-Memoria descritiva das actividades realizadas.
-Memoria económica dos gastos efectuados.
-Relación detallada dos documentos xustificativos de cada gasto e do pagamento correspondente, indicando o seu lugar de custodia.
4. A Consellería de Innovación e Industria da Xunta de Galicia deberá someterse, en relación con este convenio, ás actuacións de comprobación e de control financeiro que corresponden ao órgano concedente do anticipo reembolsable, á Intervención Xeral da Administración do Estado, e ás previstas na lexislación aplicable do Tribunal de Contas, ao que facilitarán canta información sexa requirida para o efecto.
Sétima.-Vixencia e resolución.
1. O presente convenio entrará en vigor á súa sinatura por ambas as dúas partes e a vixencia estenderase ata a realización das actividades para a que se concede o empréstito, actividades que se executarán no prazo máximo de tres anos desde o seguinte ao da sinatura do convenio.
2. Poderá resolverse este convenio antes do prazo previsto por mutuo acordo das partes, por incumprimento ou denuncia dalgunha delas. Nos dous últimos supostos, a parte que desexe resolver o convenio deberá notificalo por escrito á outra con dous meses de antelación.
3. A partir de 2010, data en que finalizarán os investimentos obxecto deste convenio, poderase asinar outro convenio de colaboración sobre a materia.
Oitava.-Réxime xurídico e resolución de controversias.
1. Este convenio é dos previstos no artigo 3.1º c) do texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño, polo que queda fóra do seu ámbito de aplicación, sen prexuízo da aplicación dos principios contidos na devandita lei para resolver as dúbidas e lagoas que puidesen presentarse e realízase ao amparo do establecido na disposición adicional décima da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Este convenio ten o seu fundamento, no artigo 15.1º da Lei 13/1986, do 14 de abril, de fomento e coordinación xeral da investigación científica e técnica.
3. A resolución das controversias que puidesen formularse sobre a interpretación e execución do presente convenio deberán solucionarse por mutuo acordo das partes, no seo da comisión de seguimento prevista na cláusula cuarta. Se non se puidese alcanzar o devandito acordo, as posibles controversias deberán ser resoltas de conformidade co disposto no artigo 44 da Lei 29/1998, do 13 de xullo, reguladora da xurisdición contencioso-administrativa.
Novena.-Publicidade do convenio.
1. A Consellería de Innovación e Industria da Xunta de Galicia deberase facer constar a colaboración do Ministerio de Educación y Ciencia, en todas as actividades editoriais, informativas ou promocionales en relación coas actuacións consideradas neste convenio, especialmente o establecido máis arriba en canto á construción do Centro de Excelencia en Electrónica para Vehículos Intelixentes.
2. O presente convenio será publicada no BOE e no boletín oficial da comunidade autónoma de Galicia por esta comunidade.
E en proba de conformidade, ambas as dúas partes asinan o presente convenio en duplicado exemplar e para un único efecto na data e lugar mencionados no encabezamento.
Mercedes Cabrera Calvo-Sotelo	Fernando Xabier Blanco Álvarez
Ministra de Educación	Conselleiro de Innovación
y Ciencia	e Industria